**Megállapodás**

E megállapodás létrejött

*egyrészről*

**Budapest Főváros Önkormányzata** (székhelye: 1052 Budapest, Városház utca 9-11., törzskönyvi azonosító szám: 735638, adószám: 15735636-2-41, KSH statisztikai számjel: 15735636-8411-321-01, ÁHTI azonosító: 745192, bank és bankszámla száma: OTP Bank Nyrt. 11784009-15490012 Fővárosi Önkormányzat költségvetési elsz. számla, a továbbiakban: **Fővárosi Önkormányzat**) képviseletében **Tarlós István főpolgármester**,

*másrészről*

**Budapest Főváros VII. kerület Erzsébetváros Önkormányzata** (székhelye: 1073 Budapest, Erzsébet körút 6., törzskönyvi azonosító szám: 735704, adószám: 15735708-02-42, KSH statisztikai számjel: 15735708-8411-321-01, bank és bankszámla száma: OTP Bank Nyrt. 11784009-15507008, a továbbiakban: **Kerületi** **Önkormányzat**) képviseletében **Vattamány Zsolt polgármester**

*harmadrészről*

**Fővárosi Önkormányzati Rendészeti Igazgatóság** (székhelye: 1054 Budapest, Akadémia utca 1., törzskönyvi azonosító szám: 493233, adószám: 15493235-2-41, KSH statisztikai számjel: 15493235841132201, ÁHTI azonosító: 8411 általános közigazgatás, bank és bankszámla száma: OTP Bank Nyrt. 11784009-15493235-00000000, a továbbiakban: **FÖRI**) képviseletében  
**dr. Pető György igazgató**,

*negyedrészről*

**Erzsébetváros Rendészeti Igazgatósága** (székhelye: 1071 Budapest, Százház utca 10-18., törzskönyvi azonosító szám: 507181, adószám: 15507187-1-42, KSH statisztikai számjel: 15507187-8424-322-01, ÁHTI azonosító: 507181, bank és bankszámla száma: OTP Bank Nyrt. 11784009-15507187, a továbbiakban: **Erzsébetváros Rendészeti Igazgatósága**) képviseletében **dr. Somogyi Csaba igazgató**

(továbbiakban együtt: **Felek**) között az alulírott napon és helyen az alábbi feltételek mellett:

**Felek** jelen megállapodásban *A Magyarország helyi önkormányzatairól szóló 2011. évi CLXXXIX. törvényben* (a továbbiakban: Mötv.), *A közterület-felügyeletről szóló 1999. évi LXIII. törvénybe*n, valamint az ágazati jogszabályokban előírt közterület-felügyeleti feladatok hatékony ellátása érdekében rögzítik a feladatok ellátásának módját és annak gyakorlását.

Az Mötv. 12. § (1) bekezdésére és a 23. § (7) bekezdésére való hivatkozással, figyelemmel a Fővárosi Közgyűlés …./2015. (……) Főv. Kgy. számú határozatára és a Budapest Főváros VII. kerület Erzsébetváros Önkormányzata Képviselő-testületének …../2015. (….) számú határozatára, **Felek** a közterület-felügyeleti feladatok átadás-átvétele tárgyában a következőkben állapodnak meg:

**I. Előzmények**

1. **Felek** jelen megállapodás előzményeként rögzítik, hogy 2014. szeptember 3-án a **Budapest** **Főváros Önkormányzata, a Budapest Főváros VII. kerület Erzsébetváros Önkormányzata, a Fővárosi Önkormányzati Rendészeti Igazgatóság és az Erzsébetvárosi Közterület-felügyelet** között FPH015/95-12/2014. számon a közterület-felügyeleti feladatok jogszabályi kötelezettség alapján történő ellátása, továbbá egyes közterület-felügyeleti feladatok teljesítésével kapcsolatos együttműködés tárgyában megállapodás megkötésére került sor.
2. **Felek** szándékukat fejezik ki az egyes közterület-felügyeleti részfeladatok feladat- és hatáskörének a jelen megállapodás rendelkezéseiben foglaltak szerinti átvételére. Jelen megállapodás megkötésére tekintettel **Felek** – jelen megállapodás hatálybalépésének napjával – közös megegyezéssel megszüntetik az FPH015/95-12/2014. számon kötött megállapodást.

3. **Felek** kijelentik, hogy egymással szemben nincs elszámolási kötelezettségük, illetve követelést egymással szemben a megszűnt FPH015/95-12/2014. számú megállapodásból eredően nem támasztanak.

4. A **Fővárosi Önkormányzat** kijelenti, hogy a részére jogszabályban meghatározott közterület-felügyeleti feladatokat a **FÖRI** útján látja el.

5. A **Kerületi Önkormányzat** kijelenti, hogy a részére jogszabályban meghatározott közterület-felügyeleti feladatokat az **Erzsébetvárosi Közterület-felügyelet** útján látja el.

**II.** **A Fővárosi Önkormányzat részéről a Kerületi Önkormányzat részére átadott részfeladatok**

1. **Felek** megállapodnak abban, hogy a **Kerületi Önkormányzat** az Mötv. 12. § (1) bekezdésében és a 23. § (7) bekezdésében foglaltak alapján – a **Fővárosi Önkormányzat** egyetértésével – ***önként vállalja*** – figyelembe véve az Mötv. 23. § (4) bekezdés 1. pontjában és az (5) bekezdés 4. pontjában foglaltakat, valamint a Fővárosi Önkormányzat kezelésében lévő főútvonalak, közutak és közterületek kijelölésére vonatkozó jogszabályi rendelkezéseket – a Budapest VII. kerület közigazgatási területén a **Fővárosi Önkormányzat** kezelésében lévő közterületekre szóló illetékességgel **a jelen megállapodás 1. számú melléklet 1. pontjában meghatározott közterületek vonatkozásában** a jelen megállapodás IX. 6. pontjában foglaltak szerinti hatállyal határozatlan időtartamra, a vonatkozó jogszabályokban előírt, alábbi általános közterület-felügyeleti ***részfeladatok feladat- és hatáskörének átvételét:***

1. közterületek jogszerű használatának, a közterületen folytatott, engedélyhez, illetve útkezelői hozzájáruláshoz kötött tevékenység szabályszerűségének ellenőrzése,
2. a közterület rendjére és tisztaságára vonatkozó jogszabályok által tiltott tevékenység megelőzése, megakadályozása, megszakítása, megszüntetése, illetve szankcionálása,
3. a jogellenes állapot jelzése, intézkedés kezdeményezése, ha a szükséges eljárás más hatóság (szerv) hatáskörébe tartozik (közterületen jogosulatlanul, jogszabály-ellenesen elhelyezett építmények, tárgyak eltávolításának kezdeményezése),
4. közreműködés a köztisztaságra vonatkozó jogszabályok végrehajtásának ellenőrzésében,
5. közreműködés a társadalmi bűnmegelőzési feladatok megvalósításában, a közbiztonság és a közrend védelmében,
6. közreműködés a közterület, az épített és természeti környezet védelmében,
7. közreműködés - az állatok védelméről és kíméletéről szóló 1998. évi XXVIII. törvény 48/A. § (3) bekezdésében meghatározott kóbor állatok befogásával és elhelyezésével kapcsolatos feladatok kivételével - az állategészségügyi és eb-rendészeti feladatok ellátásában,
8. a helyi közúton közterület-használati engedély nélkül tárolt, hatósági jelzéssel nem rendelkező azon jármű – a rendőrség egyidejű értesítése melletti elszállítással történő – eltávolítása, amely a közúti forgalomban csak ilyen jelzéssel vehet részt, ha annak üzemben tartója (használója) a közterület jogszerű állapotának helyreállítására irányuló, a járműre kihelyezett értesítésben foglaltaknak az értesítés elhelyezésétől számított 30 napig nem tesz eleget,
9. kerékbilincs alkalmazásának lehetősége a korlátozott várakozási övezetekben díjfizetés nélkül várakozó, a kiemelten védett, védett vagy korlátozott várakozási övezetben érvényes engedély nélkül elhelyezett, illetve a közterületen szabálytalanul elhelyezett járműveken, ha a szabálytalanul elhelyezett járművek balesetveszélyt nem jelentenek és a forgalmat nem akadályozzák,
10. a dohányzási tilalomra vonatkozó jogszabályi rendelkezések ellenőrzése, szankcionálása.

2. **Felek** megállapodnak abban, hogy a **Kerületi Önkormányzat** az Mötv. 12. § (1) bekezdésében és a 23. § (7) bekezdésében foglaltak alapján – a **Fővárosi Önkormányzat** egyetértésével – ***önként vállalja*** – figyelembe véve az Mötv. 23. § (4) bekezdés 1. pontjában és az (5) bekezdés 4. pontjában foglaltakat, valamint a Fővárosi Önkormányzat kezelésében lévő főútvonalak, közutak és közterületek kijelölésére vonatkozó jogszabályi rendelkezéseket – a Budapest VII. kerület közigazgatási területén a **Fővárosi Önkormányzat** kezelésében lévő közterületekre szóló illetékességgel **a jelen megállapodás 1. számú melléklet 1. és 2. pontjában meghatározott közterületek vonatkozásában** a jelen megállapodás IX. 6. pontjában foglaltak szerinti hatállyal határozatlan időtartamra, a vonatkozó jogszabályokban előírt, alábbi általános közterület-felügyeleti ***részfeladatok feladat- és hatáskörének átvételét:***

1. közigazgatási bírság alkalmazása jogszabályban meghatározott közlekedési szabályszegés esetén.

3. A **Kerületi Önkormányzat** kötelezettséget vállal arra, hogy a jelen fejezet 1. és 2. pontjában meghatározott közterület-felügyeleti részfeladatok feladat- és hatáskörének átvétele kapcsán az Mötv.12. §-ban foglaltak szerint jár el.

4. A **Kerületi Önkormányzat** kijelenti, hogy a részére jogszabályban és a jelen megállapodásban meghatározott közterület-felügyeleti feladatokat ténylegesen az **Erzsébetváros Rendészeti Igazgatósága** útján látja el.

5. A **Kerületi Önkormányzat** – tekintettel arra, hogy az államháztartásban az általános közterület-felügyeleti feladatok finanszírozása nem részfeladatokra történő bontásban került meghatározásra – kijelenti, hogy a jelen fejezet 1. és 2. pontjában meghatározott és átvett részfeladatok ellátásához szükséges anyagi eszközökre nem tart igényt a **Fővárosi Önkormányzat** részéről. A **Kerületi Önkormányzat** egyúttal kijelenti, hogy a jelen fejezet 1. és 2. pontjában meghatározott részfeladatok átvétele és azok továbbiakban történő maradéktalan ellátása tekintetében rendelkezik a szükséges anyagi eszközökkel.

6. A **Felek** kijelentik, hogy a jelen fejezet 1. és 2. pontjában meghatározott részfeladatok átvállalásából eredő bevételek – tekintettel arra, hogy a részfeladatok átvállalása közfeladat átvállalásaként történik – a **Kerületi Önkormányzatot** illetik meg. A **Kerületi Önkormányzat** vállalja, hogy az átvett részfeladatok ellátásából származó bevételeket a kizárólag a közfeladat ellátásán belüli feladatok – úgymint a közterületek rendjének és tisztaságának védelme, annak rendjét megbontó jogsértések hatékonyabb megelőzése, megakadályozása, szankcionálása – még hatékonyabban történő ellátására fordítja.

**III. A Fővárosi Önkormányzat által végzett részfeladat**

1. **Felek** rögzítik, hogy a **Fővárosi Önkormányzat** a Budapest VII. kerület közigazgatási területén – tekintettel az Mötv. 3. § (3) bekezdésében és 22. § (3) bekezdésében foglaltakra – az Mötv. 23. § (4) bekezdés 1. pontjában foglaltakra figyelemmel az alábbi részfeladatot látja el:

1. az üzemben tartó és a rendőrség értesítése mellett a közterületen szabálytalanul elhelyezett jármű elszállítással történő eltávolítása, ha az – a közúti közlekedés szabályairól szóló jogszabályban foglalt esetekben – a közúti forgalom biztonságát és a közbiztonságot veszélyezteti, valamint a közösségi közlekedést nagymértékben akadályozza.

2. A **Fővárosi Önkormányzat** kijelenti, hogy a részére a jelen fejezet 1.a) pontjában meghatározott közterület-felügyeleti feladatot ténylegesen a **FÖRI** útján látja el.

3. **Felek** kijelentik jelen fejezet 1. a) pontjában meghatározott részfeladat ellátásából eredő bevételek *A kerékbilincs közterület-felügyelet általi alkalmazására, a járművek elszállítására, valamint a felmerült költségekre vonatkozó szabályokról szóló 55/2009.   
(X. 16.) IRM rendelet* 6. § (8) bekezdése értelmében a **FÖRI-t** illetik meg, melyeket az intézmény köteles a rendeletben foglalt feladatok finanszírozására fordítani.

**IV. A Budapest Főváros VII. kerület közigazgatási területén jogszabályi kötelezettségek alapján a Fővárosi Önkormányzat által végzett részfeladatok**

1. **Felek** rögzítik, hogy a **Fővárosi Önkormányzat** jogszabályi kötelezettségei alapján a jelen megállapodás hatályba lépését követően is ténylegesen a **FÖRI** útján látja el a Budapest VII. kerület teljes közigazgatási területén az alábbi részfeladatokat:

1. *az állatok védelméről és kíméletéről szóló 1998. évi XXVIII. törvény* 48/A. § (3) bekezdésében meghatározott kóbor állatok befogásával és elhelyezésével kapcsolatos feladatok ellátása,
2. *a Fővárosi Önkormányzat közterület-felügyeleti feladataink ellátásáról szóló 56/2013. (VI. 27.) Főv. Kgy. rendelet* (a továbbiakban: Kf. rendelet) 2. § (1) bekezdésében foglaltak szerint a **Fővárosi Önkormányzat** tömegközlekedési feladatának ellátása során üzemeltetett tömegközlekedési eszközök használati rendjének fenntartása,
3. *a közúti közlekedési szolgáltatásokra és a közúti járművek üzemben tartásáról szóló 89/1988. (XII. 20.) MT rendelet* 25. § (2) bekezdésében foglaltak, valamint *a személytaxival végzett személyszállítási szolgáltatás és a személytaxi-szolgáltatást közvetítő és szervező szolgálat működtetésének feltételeiről, a taxiállomások létesítésének és igénybevételének rendjéről és a személytaxi-szolgáltatás hatósági áráról szóló 31/2013. (IV. 18.) Főv. Kgy. rendelet* 13. §-ában foglaltak, illetve a *Kf. rendelet* 5. § (1) bekezdés e) pontjában foglaltak szerint a személytaxi-szolgáltatás és a személygépkocsis személyszállító szolgáltatás, a közterületen létesülő taxiállomások használatára vonatkozó szabályok ellenőrzése.

**V. A Budapest Főváros VII. kerület közigazgatási területén jogszabályi kötelezettség alapján, területi illetékesség szerint a Fővárosi Önkormányzat és a Kerületi Önkormányzat által végzett részfeladatok – igény szerint közös szolgálatteljesítés útján történő – gyakorlására vonatkozó egyes feltételek**

1. A **Fővárosi Önkormányzat** – a **FÖRI** útján – és a **Kerületi Önkormányzat**– az **Erzsébetvárosi** **Közterület-felügyelet** útján – az Mötv. 23. § (4) bekezdés 1. pontjában és az (5) bekezdés 4. pontjában foglaltak alapján látják el a Budapest Főváros VII. kerület közigazgatási területén az alábbi részfeladatokat:

1. a Fővárosi Közgyűlés által külön rendeletben szabályozott, a települési szilárd és folyékony hulladékkal kapcsolatos kötelezettségek, előírások közszolgáltatók általi teljesítésének ellenőrzése,
2. Fővárosi Közgyűlés által rendeletben meghatározott korlátozott forgalmi közutakon, valamint korlátozott forgalmú övezetekben közlekedő, a korlátozás alá eső járművek behajtási hozzájárulásainak ellenőrzése, visszaélés esetén külön jogszabályban meghatározottak szerint szankcionálás, a hozzájárulás kiadójának értesítése,
3. a Fővárosi Közgyűlés által rendeletben meghatározott várakozási övezetekben a mozgásában korlátozott személyek parkolási igazolványainak ellenőrzése, visszaélés esetén külön jogszabályban meghatározottak szerinti szankcionálás, a parkolási igazolvány kiadójának értesítése,
4. közterületeken és a Fővárosi Közgyűlés külön rendeletében meghatározott aluljárókban a szeszes ital fogyasztásának ellenőrzése,
5. a közterület-felügyelet közötti jelzés az engedély nélküli közterület-használat, valamint az ahhoz kapcsolódó meg nem engedett árusítás ellenőrzése vonatkozásában,
6. a Fővárosi Közgyűlés külön rendeletében meghatározott aluljárókban általános közterület-felügyeleti feladatok.

2. A **Felek** kölcsönösen kijelentik, hogy a feladatok ellátásából eredően költségigényük egymással szemben nincs. Ugyanakkor a feladat-ellátásból eredő bevételek a feladat címzettjét illetik meg. A jelen fejezet 1. pontjában meghatározott feladatok közös szolgálatteljesítés során tett intézkedésekből származó bevételek azon felet illetik meg, amely által fenntartott közterület-felügyeletnél alkalmazott közterület-felügyelő foganatosította az intézkedést, a jelen fejezet 3. és 4. pontjában rögzítetteknek megfelelően.

3. **Felek** rögzítik, hogy a jelen fejezet 1. pontjában meghatározott feladatok ellátása során – figyelemmel a Mötv. 23. § (4) bekezdés 1. pontjában és az (5) bekezdés 4. pontjában foglaltakra – a **FÖRI** Budapest Főváros VII. kerület közigazgatási területén a **Fővárosi Önkormányzat** tulajdonában, kezelésében lévő közterületeken intézkedhet.

4. **Felek** rögzítik, hogy a jelen fejezet 1. pontjában meghatározott feladatok ellátása során – figyelemmel az Mötv. 23. § (4) bekezdés 1. pontjában és az (5) bekezdés 4. pontjában foglaltakra – az **Erzsébetvárosi Közterület-felügyelet** a Budapest Főváros VII. kerület közigazgatási területén a **Kerületi Önkormányzat** tulajdonában és kezelésében lévő közterületeken intézkedhet.

5. **Felek** kijelentik, hogy a jelen fejezet 1. pontjában meghatározott feladatoknak a 2. pont szerint együttesen történő ellátásáról – így különösen a járőrszolgálat tervezésének és ellátásának rendjéről, az intézkedések dokumentálásáról és a pénzügyi elszámolás módjáról – a **FÖRI** és az **Erzsébetvárosi Közterület-felügyelet** között külön megállapodás megkötése szükséges.

6. A **FÖRI** és az **Erzsébetvárosi Közterület-felügyelet** kötelezettséget vállalnak arra, hogy a jelen fejezet 5. pontjában meghatározott külön megállapodást a jelen megállapodás **Felek** általi kölcsönös aláírását követően megkötik.

**VI. Megállapodás módosítása**

1. Jelen megállapodás módosítását bármelyik fél, bármikor kezdeményezheti. A **Felek** a kezdeményezést követően kötelesek a módosítási javaslatokra vonatkozó érdemi nyilatkozatot a kezdeményezőnek a javaslat benyújtását követő második hónap utolsó napjáig megküldeni. A **Felek** kötelesek haladéktalanul megkezdeni a tárgyalásokat és dönteni a módosítási javaslatokról.

**VII. Megállapodás megszüntetése**

1. **Felek** a jelen megállapodás felmondását a következő év január 1-i hatállyal minden év június 30-ig kezdeményezhetik. **Felek** kötelezettséget vállalnak arra, hogy a jelen pontban meghatározott felmondási jogukat 2015. december 31-ét megelőzően nem gyakorolják.

**VIII. Kapcsolattartás**

1. A **Fővárosi** **Önkormányzat** részéről a kapcsolattartó:

neve: Budapest Főváros Főpolgármesteri Hivatal Üzemeltetési Főosztály

Vörös György főosztályvezető

címe: 1052 Budapest, Városház utca 9-11.

elérhetősége: +361 327 1014

2. A **Kerületi Önkormányzat** részéről a kapcsolattartó:

neve: Szerencse Csaba

címe: 1073 Budapest, Erzsébet körút 6.

elérhetősége: +361 462 3249

3. A **FÖRI** részéről a kapcsolattartó:

neve: Hermann Gábor szolgálati igazgatóhelyettes

címe: 1054 Budapest, Akadémia utca 1.

elérhetősége: +361 301 7500

4. Az **Erzsébetváros Rendészeti Igazgatósága** részéről a kapcsolattartó:

neve: dr. Somogyi Csaba igazgató

címe: 1071 Budapest, Százház utca 10-18.

elérhetősége: +361 413 1767

5. **Felek** rögzítik, hogy jelen megállapodással kapcsolatos értesítések, közlések, felhívások, nyilatkozatok megtételének módjaként az írásban, a jelen pontban megjelölt értesítési címekre tértivevényes ajánlott küldeményként postai úton történő közlést fogadják el.

6. **Felek** szerződéses viszonyaira lényegesen kiható, a jelen megállapodás megszűnését eredményező, vagy az elszámolásra vonatkozó, illetve a tulajdonosi ellenőrzéshez kapcsolódó okiratokat visszaellenőrizhető módon, írásban kell a többi fél részére megküldeni.

7. **Felek** kifejezett eltérő megállapodása hiányában a jelen megállapodásban előírt bármely jóváhagyás vagy megállapodás csak írásban érvényes.

8. **Felek** rögzítik, hogy amennyiben a megjelölt kapcsolattartók személyében, adataiban, elérhetőségében változás állna be, úgy erről – jelen megállapodás módosítása nélkül – kötelesek a többi felet a változásról haladéktalanul írásban, és igazolható módon értesíteni. **Felek** rögzítik, hogy jelen pont szerinti eset nem minősül szerződésmódosításnak.

**IX. Egyéb rendelkezések**

1. A **FÖRI** tudomásul veszi, hogy köteles gondoskodni a jelen megállapodásból származó, a **Fővárosi Önkormányzat** részére átadott és a **FÖRI** részére meghatározott feladatok tényleges ellátásáról, a jelen megállapodásban meghatározott jogok és kötelezettségek maradéktalanul megilletik illetve kötelezik az intézményt.

2. Az **Erzsébetváros Rendészeti Igazgatósága** tudomásul veszi, hogy a jelen megállapodásból származó, a **Kerületi Önkormányzat** részére átadott és az **Erzsébetváros Rendészeti Igazgatósága** részére meghatározott feladatokat köteles ellátni, a jelen megállapodásban meghatározott jogok és kötelezettségek maradéktalanul megilletik illetve kötelezik az intézményt.

3. **Felek** kijelentik, hogy a megállapodás aláírásával hozzájárulnak a jelen megállapodás főbb adatainak *az információs önrendelkezési jogról és az információszabadságról szóló 2011. évi CXII. törvény* szerinti közzétételéhez.

4. **Felek** megállapodnak abban, hogy a jelen megállapodásból eredő jogvitákat elsősorban békés úton egyeztetés útján kívánják megoldani. Amennyiben ez nem vezet eredményre, úgy a jelen megállapodásból eredő esetleges jogvitáik rendezésére a bíróság hatáskörét és illetékességét az általános szabályok szerint állapítják meg.

5. Jelen megállapodás – a II.1., II. 2. és II.6. pont kivételével – a **Felek** kölcsönös aláírásának napján, amennyiben a megállapodás a **Felek** nem ugyanazon a napon írják alá, úgy az a későbbi aláírás időpontjában lép hatályba.

6. Jelen megállapodás II.1., II. 2. és II.6. pontjában foglalt, a **Fővárosi Önkormányzattól** átvett feladatok tényleges ellátására csak a jelen megállapodás II.3. pontjában foglalt jogszabályi kötelezettség teljesítését követően kerülhet sor.

7. A jelen megállapodás elválaszthatatlan részét képezi az **1. számú melléklet*.***   
A megállapodás 12 egymással megegyező eredeti példányban készült. A **Felek** a jelen megállapodásban foglalt feltételekkel egyetértenek, azokat elfogadják, és a szerződést, mint akaratukkal mindenben megegyezőt, jóváhagyólag aláírják.

|  |  |  |  |  |
| --- | --- | --- | --- | --- |
| Budapest, 2015. hó nap  **...........................................................**  **Vattamány Zsolt**  **Polgármester**  **Budapest Főváros VII. kerület Erzsébetváros Önkormányzata** | | Budapest, 2015 hó nap  **...........................................................**  **Tarlós István**  **Főpolgármester**  **Budapest Főváros Önkormányzata** | | |
| Pénzügyi szempontból ellenjegyzem:  Budapest, 2015. hó nap  **...........................................................**  Jogi szempontból ellenjegyzem:  Budapest, 2015. hó nap  **...........................................................** | | | Pénzügyi ellenjegyzést végeztem:  Budapest, 2015. hó nap  **...........................................................**  Verő Tibor  Pénzügyi Főosztály vezetője | |
|  | | | Láttam:  Budapest, 2015. hó nap  **...........................................................**  Sárádi Kálmánné dr.  Főjegyző | |
| Budapest, 2015 hó nap  **...........................................................**  **dr. Somogyi Csaba**  **igazgató**  **Erzsébetvárosi Rendészeti Igazgatósága** | | Budapest, 2015. hó nap  **...........................................................**  **dr. Pető György**  **igazgató**  **Fővárosi Önkormányzati Rendészeti Igazgatóság** | |
| Pénzügyi szempontból ellenjegyzem:  Budapest, 2015. hó nap  **...........................................................**  Jogi szempontból ellenjegyzem:  Budapest, 2015. hó nap  **...........................................................** | | Pénzügyi szempontból ellenjegyzem:  Budapest, 2015. hó nap  **...........................................................**  Jogi szempontból ellenjegyzem:  Budapest, 2015. hó nap  **...........................................................** | |

**Melléklet:**

1. számú: Az FPH015/95-12/2014. számú Megállapodás 1. számú melléklete

**Kapják**:

1-4. számú példány: Budapest Főváros Önkormányzata

5-7. számú példány: Budapest Főváros VII. kerület Erzsébetváros Önkormányzata

8-10. számú példány: Fővárosi Önkormányzati Rendészeti Igazgatóság

11-12. számú példány: Erzsébetváros Rendészeti Igazgatósága